**Σχολιασμός εικόνας και πηγής**

 **ΠΩΣ ΔΟΥΛΕΥΟΥΜΕ ΜΕ ΤΑ ΠΑΡΑΘΕΜΑΤΑ ;**

  **Ο σκοπός μας** είναι : να βρούμε τις πληροφορίες που μας δίνουν, να τις συγκεντρώσουμε και να         καταλήξουμε σε κάποια συμπεράσματα, **όχι απλά να αντιγράψουμε ό, τι λένε.**

Ακολουθούμε τα εξής βήματα :

   **1.      Διαβάζουμε** προσεχτικά το παράθεμα, για να καταλάβουμε το περιεχόμενό του.

   **2.       Υπογραμμίζουμε** πάνω στο παράθεμα τις πληροφορίες που είναι σημαντικές και όχι τις λεπτομέρειες.

   **3.**Γράφουμε την απάντησή μας **σε μια παράγραφο**. Ξεκινάμε κάνοντας **μια θεματική πρόταση**, όπου αναφέρουμε το κεντρικό θέμα του παραθέματός μας. Ακολουθεί η απάντηση στα ερωτήματα που πρέπει να απαντήσουμε. Εδώ προσπαθούμε να συνδέσουμε όσα στοιχεία έχουμε από το παράθεμα με όσα αναφέρει η ενότητα του βιβλίου μας. Αν θέλουμε, η απάντησή μας ολοκληρώνεται με **μια πρόταση - κατακλείδα**, όπου μπορούμε να καταλήξουμε σε κάποια συμπεράσματα σχετικά με το θέμα μας.

***ΣΧΟΛΙΑΣΜΟΣ  ΜΙΑΣ ΠΗΓΗΣ***

-                 Παρατηρούμε όσα στοιχεία τη συνοδεύουν ( συγγραφέας, παραλήπτης, πότε γράφτηκε)

-                 Τη διαβάζουμε και βρίσκουμε άγνωστες λέξεις και όρους δύσκολους.

-                 Βρίσκουμε τι πληροφορίες μας δίνει, τις σχολιάζουμε, τις κρίνουμε.

-                 Γράφουμε ένα δικό μας κείμενο σε γ΄ πρόσωπο :  **Η πηγή αναφέρεται σε**…. ή **Το κείμενο προέρχεται από**….. (κοιτάμε **κάτω κάτω** στη πηγή το τίτλο του ιστορικού κειμένου από το οποίο αυτή προέρχεται)

***ΣΧΟΛΙΑΣΜΟΣ  ΜΙΑΣ ΕΙΚΟΝΑΣ***

-                 Παρατηρούμε τα συνοδευτικά (δημιουργός, χρόνος δημιουργίας)

-                 Την παρατηρούμε και **την  περιγράφουμε** λεπτομερώς.

-                 Προσπαθούμε να βρούμε τι συμβολίζει, προσπαθούμε να καταλάβουμε το ρόλο της, πότε και γιατί φτιάχτηκε, πού αναφέρεται. (ποιο μήνυμα θέλει να περάσει στους θεατές; ποιες πληροφορίες μας δίνει; Γνώρίζουμε εμείς από την Ιστορία κάτι παραπάνω για το θέμα που παρουσιάζεται;)

**ΠΑΡΑΔΕΙΓΜΑ 1ο**

Οι μνήμες από την αναστάτωση στην Ελλάδα (σελ.37)

**Το παραπάνω κείμενο προέρχεται από το** έργο του Θουκυδίδη, την Ιστορία και αναφέρεται  στη περίοδο μετά το Τρωικό πόλεμο, δηλαδή μετά το 1200 π.Χ.  **Ο** **ιστορικός λέει** ότι μετά το Τρωικό πόλεμο προκλήθηκαν αναταραχές κι επαναστάσεις, οι οποίες ανάγκασαν ελληνικά φύλα να ιδρύσουν νέες πολιτείες.

   **ΠΑΡΑΔΕΙΓΜΑ 2ο**

Η ζωή στην Ελλάδα μετά τη πτώση του Μυκηναϊκού κόσμου (σελ.37)

**Το παραπάνω κείμενο προέρχεται από το** έργο του Θουκυδίδη, την Ιστορία και αναφέρεται στη ζωή στην Ελλάδα μετά τη πτώση του μυκηναϊκού κόσμου. **Ο ιστορικός υποστηρίζει** ότι είχε αποδιοργανωθεί η οικονομία γιατί εξαφανίστηκε το εμπόριο και περιορίστηκε η γεωργία.

   **ΠΑΡΑΔΕΙΓΜΑ 3ο**

Το ελληνικό αλφάβητο (σελ. 40)

**Το συγκεκριμένο απόσπασμα προέρχεται από** την Ιστορία του Ηροδότου κι αναφέρεται στο ελληνικό αλφάβητο. **Ο ιστορικός αναφέρει** ότι το φοινικικό αλφάβητο το έφεραν στην Ελλάδα οι Ίωνες , οι οποίοι διατηρούσαν δεσμούς με τους Φοίνικες. Υποστηρίζει ακόμη πως το ελληνικό φύλο πρόσθεσε στο νέο αλφάβητο και τη δική του προσωπική σφραγίδα!

**ΠΑΡΑΔΕΙΓΜΑ 4ο**

Το πνεύμα της μινωικής θρησκείας (σελ.  26)

   **Στο κείμενο ο συγγραφέας αναφέρεται** στο χαρακτήρα της μινωικής θρησκείας. **Ξεκινά με τον ισχυρισμό πως** οι γνώσεις των επιστημόνων για τη θρησκεία των Μινωιτών είναι πολύ λίγες. **Παραδέχεται πως** οι Κρήτες είχαν την αίσθηση του ωραίου, πράγμα που άλλωστε αποδεικνύεται και από τα πανέμορφα έργα τέχνης που μας έχουν αφήσει. **Στη συνέχεια υποστηρίζει ότι** η μινωική θρησκεία είναι αισιόδοξη και γεμίζει τους πιστούς της ελπίδες ευτυχίας. Στη θρησκεία αυτή υπερισχύουν οι γυναικείες θεότητες. Η μινωική θεά κυριαρχούσε παντού, στα φυτά , τα ζώα , τους ανθρώπους. **Καταλήγει στο συμπέρασμα πως** στη μινωική θρησκεία επικρατεί μητριαρχία,  δηλαδή ο ρόλος της γυναίκας είναι πρωταρχικός σε σχέση με το ρόλο του άντρα!

**ΠΑΡΑΔΕΙΓΜΑ   5ο**

Λακωνισμός  (σελ.  49)

Αφού διαβάσετε την πηγή , τι τελικά πιστεύετε ότι ήταν ο Λακωνισμός;

**Η πηγή είναι απόσπασμα**από το έργο του ιστορικού – βιογράφου Πλούταρχου με τον τίτλο Λυκούργος και αναφέρεται στην Σπάρτη. Αρχικά αναφέρει πως λακωνισμός ήταν  ο τρόπος έκφρασης των Σπαρτιατών, οι οποίοι από μικροί μάθαιναν να λένε λίγα, περιεκτικά λόγια! Στη συνέχεια ο Πλούταρχος παρουσιάζει ένα περιστατικό από τη ζωή του μεγάλου Σπαρτιάτη νομοθέτη Λυκούργου. Αυτός, όταν τον ρώτησαν γιατί κάνουν μικρές και φθηνές θυσίες, απάντησε λακωνικά αλλά με ακρίβεια.

**ΠΑΡΑΔΕΙΓΜΑ   6ο**

Η ζωή στη Σπάρτη  (σελ.  49)

Διαβάστε την πηγή , απαντήστε στην ερώτηση: Ποια ήταν τα βασικά χαρακτηριστικά της  ζωής των Σπαρτιατών;

**Η πηγή αναφέρεται** στα χαρακτηριστικά της ζωής στη Σπάρτη. **Αρχικά τονίζει** πως η πόλη αυτή έμοιαζε με ένα στρατόπεδο , όπου οι νόμοι ενδιαφέρονταν μόνο για τη δημιουργία καλών στρατιωτών! **Στη συνέχεια επισημαίνει** ότι στην ιδιωτική ζωή επικρατούσε η λιτότητα, η απλότητα. **Ένα άλλο χαρακτηριστικό** της ζωής στη Σπάρτη ήταν η έλλειψη ατομικής πρωτοβουλίας! Σπαρτιάτης δεν είχε ατομική ζωή, αλλά έβαζε πάντα πιο ψηλά κι από τον εαυτό του το συμφέρον της πόλης. Από την πηγή καταλαβαίνουμε γιατί η Σπάρτη έμεινε κλεισμένη στον εαυτό της και δεν ανέπτυξε αξιόλογο πολιτισμό, όπως η αντίζηλός της, η Αθήνα!

**Παράδειγμα 7ο (εικόνα)**

**σελ. 55 (εικόνα με αθλητές)**

**Στην εικόνα παρουσιάζεται** ένα μαρμάρινο ανάγλυφο με σκηνές αθλητών. **Συγκεκριμένα** βλέπουμε στη μέση δύο αθλητές που ασκούνται στην πάλη. Αριστερά **απεικονίζεται** ένας δρομέας και δεξιά ένας ακοντιστής. Οι αθλητές προπονούνται για να πάρουν μέρος σε αγώνες ή παίρνουν μέρος σε αγώνες..

Το ανάγλυφο αυτό μας πληροφορεί για την αγάπη των αρχαίων Ελλήνων για τη γυμναστική, αλλά και για τη σημασία που δίναν στην συμμετοχή τους σε αθλητικούς αγώνες, όπως οι Ολυμπιακοί αγώνες.

(με ποια ενότητα σχετίζεται) Οι Ολυμπιακοί αγώνες ήταν ένας από τους πανελλήνιους δεσμούς. Οι Πανελλήνιοι δεσμοί ήταν ένας από τους τρόπους που είχαν οι Έλληνες να δηλώνουν την ενότητά τους, παρόλο που ζούσαν χωριστά σε πόλεις κράτη. Κάθε τέσσερα χρόνια οι Έλληνες, από διαφορετικά μέρη της Ελλάδας συναντιόντουσαν στην Ολυμπία και συμμετείχαν σε αγώνες.

(τι συμβολίζει) Η νίκη σε αυτούς τους αγώνες ήταν πολύ σημαντική, γιατί έδειχνε σε όλους τους άλλους πώς προέρχεται από μια πόλη που ανατρέφει γερούς και ικανούς πολεμιστές.

**Παράδειγμα 8ο (εικόνα)**

Σελ. 62 (νόμισμα)

**Στην εικόνα παρουσιάζεται** ένα νόμισμα που έκοψαν οι Έλληνες μετά τους Περσικούς πολέμους. Στο νόμισμα **εικονίζεται** η μορφή της Αθηνάς, προστάτιδας θεάς της Αθήνας. Η θεά φορά περικεφαλαία, σύμβολο της πολεμικής της δύναμης, η οποία είναι διακοσμημένη με κλαδί ελιάς, σύμβολο της ειρήνης.

(με ποια ενότητα σχετίζεται) Με το νόμισμα αυτό οι Αθηναίοι **θέλανε να θυμίζουν** σε όποιον έπιανε το νόμισμα στο χέρι του ότι ήταν αυτοί που νίκησαν τους Πέρσες, ήταν αυτοί που, με τη βοήθεια της θεάς τους, της Αθηνάς, έδωσαν σε όλο τον ελληνικό χώρο την ελευθερία,

(τι συμβολίζει) Όποιος είχε στην κατοχή τους ένα τέτοιο νόμισμα **έπρεπε να νοιώθει** ευγνωμοσύνη και θαυμασμό για την Αθήνα.

Επίσης, κόβοντας νομίσματα, οι Αθηναίοι **έδειχναν σε όλους** ότι ήταν μια μεγάλη οικονομική δύναμη, αφού μπορούσε να κόβει νομίσματα, και ότι έπρεπε να τους σέβονται.